প্রত্যক্ষদর্শীরা জানান, পিরোজপুর সোহরাওয়ার্দী কলেজে ছাত্র সংসদ নির্বাচন ও কলেজ ক্যাম্পাসে বহিরাগতদের নিষিদ্ধ করার ঘটনাকে  কেন্দ্র করে সোমবার রাতে জেলা ছাত্রলীগের সভাপতি ফয়সাল মাহামুদ শুভ গ্রুপের কর্মী সাজ্জাদ ও সজীব মাসুদ আহম্মেদ রানা গ্রুপের ২ কর্মী জেমি ও মামুনকে কিল-ঘুষি মেরে আহত করে। এনিয়ে উভয় গ্রুপে সহিংসতা ছড়িয়ে পড়লে মঙ্গলবার দিনব্যাপী কলেজ ক্যাম্পাস ও শহরে ধাওয়া-পাল্টা ধাওয়া চলে। পরে দলীয় কার্যালয়ে এ সংক্রান্ত বৈঠকে বসলেও সমঝোতা ছাড়াই তা শেষ হয়। এরই জের ধরে মঙ্গলবার রাত সাড়ে ৯টার দিকে স্থানীয় মাতৃসদনের রোডে মাসুদ আহম্মেদ রানা গ্রুপের কর্মীরা ধারালো অস্ত্র নিয়ে ফয়সাল মাহামুদ শুভ গ্রুপের কর্মী কামরুলের উপর হামলা চালায়।  এতে সে গুরুতর আহত হলে আশঙ্কাজনক অবস্থায় তাকে পিরোজপুর সদর হাসপাতালে ভর্তি করা হয়। অবস্থার অবনতি ঘটলে রাতেই তাকে খুলনা মেডিকেল কলেজ হাসপাতালে পাঠানো হয়।  পিরোজপুর হাসপাতালের চিকিৎসক ডা. ননী গোপাল রায় জানান, কামরুলের মাথাসহ শরীরের বিভিন্ন স্থানে ধারালো অস্ত্রের আঘাত রয়েছে।  জেলা ছাত্রলীগ সভাপতি ফয়সাল মাহামুদ শুভ বলেন, কলেজে বহিরাগতদের প্রবেশ বন্ধে কামরুল সক্রিয় থাকায় তার উপরে এ হামলা হয়েছে।  সদর থানার ভারপ্রাপ্ত কর্মকর্তা মিজানুর রহমান জানান, হামলাকারীদের ধরতে অভিযান চলছে। এ ঘটনায় এখনও কোনো মামলা  হয়নি।  (শীর্ষ নিউজ ডটকম/প্রতিনিধি/সাখা/রাজ/১৪.৫২ ঘ.)